*Proiect*

**PARLAMENTUL REPUBLICII MOLDOVA**

# 

## LEGE

**privind Casa Socială a Constructorilor**

Parlamentul Republicii Moldova adoptă prezenta lege organică.

**Capitolul I**

**DISPOZIȚII GENERALE**

**Articolul 1. Scopul şi sfera de reglementare a prezentei legi**

(1) Prezenta lege are drept scop crearea unor condiții favorabile pentru susținerea intereselor de protecție socială a salariaților unităților din ramura construcțiilor și din industria materialelor de construcție în perioada suspendării activității, ca urmare a intemperiilor, situațiilor excepționale și situațiilor pandemice.

(2) Prezenta lege stabilește mecanismul de constituire și activitate a Casei Sociale a Constructorilor în conformitate cu legislația în vigoare.

**Articolul 2. Noțiuni principale**

În sensul prezentei legi, următoarele noțiuni principale semnifică:

*condiții meteorologice nefavorabile* - perioadă în care condițiile meteorologice variază în limite mari: temperaturi excesiv de înalte, de peste plus 33 grade C sau joase sub minus 15 grade C; averse de ploi de durată cu caracter torențial, descărcări electrice frecvente, vijelii și grindină; depuneri puternice de lapoviță și polei; inundații din revărsări de râuri sau de alte ape curgătoare și ruperi de baraje, ceață puternică, care pot prezenta pericol pentru viața și sănătatea muncitorilor sau pun în imposibilitate execuția lucrărilor de construcții, conform tehnologiilor aplicate.

*intemperii* **–**schimbarea nefavorabilă a stării atmosferice, care determină angajatorul să decidă întreruperea activității din cauza unor condiții nefavorabile de muncă pentru muncitori în perioada rece sau caldă a anului și/sau din cauza unor condiții nefavorabile de muncă pentru salariați, care nu cad sub incidența prevederilor H.G. nr. 1335/2002, în situații de condiții meteorologice nefavorabile.

*situație pandemică* – stare de epidemie, care cuprinde într-un timp relativ scurt toată populația unei regiuni, țări etc., care presupune întreruperea activității și adăpostirea prin izolare în locuințe a muncitorilor.

*unitate care desfășoară activități din ramura de construcții* **–** agent economic cu statut de persoană juridică, care execută lucrări de construcţii noi, reparaţii capitale şi curente, lucrări de întreţinere la clădirile şi construcţiile existente, care produce materiale de construcții, sau desfășoară alte activități similare acestora.

**Articolul 3. Statutul juridic al Casei Sociale a Constructorilor**

(1) Casa Socială a Constructorilor este o organizație necomercială, autonomă, sub formă de asociație, cu patrimoniu propriu, care obține statutul de persoană juridică din momentul înregistrării de stat.

(2) Casa Socială a Constructorilor se constituie și funcționează în sistem bipartit, cu participarea benevolă (în continuare ”participarea”) a organizațiilor patronale și sindicale din ramurile de construcție și de producere a materialelor de construcții din Republica Moldova.

**Articolul 4. Scopul constituirii și obiectul de activitate**

(1) Casa Socială a Constructorilor se constituie în scopul creării unor condiții favorabile pentru realizarea și susținerea intereselor de producție și sociale ale unității care desfășoară activități din ramura de construcții, și ale salariaților acesteia, precum și în scopul asigurării unui mecanism de securitate socială a activității în domeniul construcțiilor, pentru reducerea exodului forței de muncă din țară.

(2) Casa Socială a Constructorilor are ca obiect de activitate asigurarea protecției sociale a salariaților unităților care desfășoară activități din ramura de construcții, în perioada suspendării activității ca urmare a intemperiilor, situațiilor excepționale și situațiilor pandemice.

(3) Situația excepțională se stabilește de Parlamentul Republicii Moldova și se gestionează de Inspectoratului General pentru Situații de Urgență, iar în situația pandemică de Comisia Națională Extraordinară de Sănătate Publică.

**Articolul 5. Principalele atribuții**

Principalele atribuții ale Casei Sociale a Constructorilor sînt:

a) constituirea, gestionarea și administrarea fondului pentru protecția salariaților, care activează în cadrul unităților, care desfășoară activități din ramura de construcții;

b) stabilirea condițiilor de acordare a drepturilor salariaților prevăzute de prezenta lege și implementarea acestora.

c) perfecționarea continuă a nivelului de calificare al salariaților conform tehnologiilor noi;

d) alte atribuții din cadrul securității sociale, în conformitate cu legislația în vigoare și statutul Casei Sociale a Constructorilor.

**Capitolul II**

**CONSTITUIREA, ORGANIZAREA SI FUNCȚIONAREA**

**CASEI SOCIALE A CONSTRUCTORILOR**

**Articolul 7. Fondatorii**

(1) Casa Socială a Constructorilor funcționează în sistem bipartit, cu participarea benevolă a organizațiilor sindicale și patronale reprezentative la nivel de sector de activitate de construcții și/sau producere a materialelor de construcții, conform reglementărilor în vigoare.

(2) Membrii Fondatori ai Casei Sociale a Constructorilor sunt: asociații patronale și organizații sindicale.

(3) Fondatorii Casei Sociale a Constructorilor devin membrii acesteia din momentul înregistrării ei de către organul înregistrării de stat.

**Articolul 8. Statutul**

(1) Casa Sociala a Constructorilor se constituie prin statut, aprobat prin hotărârea de constituire a adunării generale extraordinare și semnat de către toți fondatorii la momentul constituirii.

(2) În statutul Casei Sociale a Constructorilor se indică:

a) forma juridică de organizare;

b) denumirea;

c) scopul activității;

d) procedura de constituire, reorganizare și încetare a activității;

e) organele de conducere și de control, modul de numire, competența și durata mandatului acestora;

f) modul de numire a administratorului;

g) modalitatea prin care va asigura transparența activității sale;

h) condițiile și procedura de primire a noilor membri și de încetare a calității de membru;

i) drepturile și obligațiile membrilor;

j) procedura și termenele de convocare a adunării generale a membrilor.

k) alte date, după caz.

**Articolul 9. Organele de conducere și de control**

(1) Organele de conducere ale Casei Sociale a Constructorilor sunt:

a) Adunarea Generală ;

b) consiliul de administrație; (cîte 4 membri din asociațiile patronale și 4 din organizațiile sindicale);

c) administratorul – organ executiv;

d) comisia de cenzori.

(2) Structura, drepturile şi obligațiile organelor Casei Sociale a Constructorilor sînt stabilite de prezenta lege şi de statutul acesteia.

(3) Membrii organelor de conducere și de control ale organizației necomerciale respectă regulile cu privire la conflictul de interese.

**Articolul 10. Adunarea Generală şi atribuțiile acesteia**

(1) Adunarea Generală a reprezentanților partenerilor sociali este organul de conducere, care decide asupra activității acesteia și asupra politicii economice și financiare.

(2) Adunarea Generală are următoarele atribuții:

a) definirea direcțiilor principale de activitate a Casei Sociale a Constructorilor și aprobarea planurilor anuale de activitate;

b) modificarea statutului;

c) alegerea şi revocarea membrilor Consiliului de administrație și ai comisiei de cenzori;

e) fixarea cuantumului plăților şi obligațiilor financiare ce urmează să fie achitate de membri.

f) aprobarea dărilor de seamă financiare anuale, a rapoartelor cu privire la venituri şi cheltuieli, a bilanțului şi a raportului anual al Consiliului de administrație;

g) aprobarea bugetului şi planului financiar anual;

h) aprobarea vânzării, achiziționării, gajării sau ipotecării bunurilor aflate în proprietatea Casei Sociale a Constructorilor;

j) adoptarea organigramei şi regulamentelor interne ale Casei Sociale a Constructorilor;

k) adoptarea hotărîrilor privind reorganizarea sau lichidarea Casei Sociale a Constructorilor;

l) alte atribuții stabilite de prezenta lege și de statutul Casei Sociale a Constructorilor;

(3) Delegarea reprezentanților partenerilor sociali la adunarea generală are loc pe baza unei cote de reprezentare stabilite prin statutul Casei Sociale a Constructorilor, cu respectarea principiului parității.

(4) Numărul de participanți, necesar pentru a considera adunarea generală drept una care întrunește cvorumul se stabilește prin statut.

**Articolul 11. Convocarea Adunării Generale**

(1)  Adunarea Generală se convoacă în ședință ordinară cel puțin o dată pe an, conform prevederilor din statut.

(2)  Adunarea generală anuală se convoacă prin decizia Consiliului de administrație la cel mult 50 de zile de la expirarea anului financiar ale cărui rezultate urmează să fie examinate de adunare.

(3) Adunarea generală extraordinară se convoacă de Consiliul de administrație:

a) din inițiativa Consiliului;

b) la cererea comisiei de cenzori;

 c) la cererea membrilor Asociației care dețin cel puțin 20 la sută din numărul total de voturi.

(4) Președintele Consiliului de administrație, cu cel puțin 15 zile înainte de adunarea generală, înștiințează despre aceasta fiecare membru al Casei Sociale a Constructorilor în scris şi/sau publică avizul respectiv într-un organ de presă nominalizat în statutul asociației.

(5) avizul Adunării Generale trebuie să cuprindă:

a) locul, data, ora şi ordinea de zi a adunării;

b) locul, termenele şi orele de familiarizare a membrilor Casei Sociale a Constructorilor cu materialele referitoare la ordinea de zi a adunării generale.

(6) Ordinea de zi a adunării generale extraordinare se întocmește de Consiliul de administrație, ţinîndu-se cont de propunerile subiecților la a căror cerere este convocată adunarea.

(7) Ședințele Adunării Generale sînt prezidate de președintele Consiliului de administrație sau, în cazul absenței acestuia, de vicepreşedintele consiliului.

(8) Hotărîrile Adunării Generale sînt adoptate prin vot în condițiile stabilite de prezenta lege și de statutul Casei Sociale a Constructorilor.

(9) Procesele-verbale ale Adunării Generale sînt semnate de președintele şi secretarul Consiliului de administrație şi sînt păstrate în arhivele Casei Sociale a Constructorilor.

**Articolul 12. Atribuirea voturilor**

Statutul Casei Sociale a Constructorilor prevede că fiecare membru al acesteia va avea un singur vot;

**Articolul 13. Modul de adoptare a hotărîrilor Adunării Generale**

(1) Hotărârile Adunării Generalese adoptă cu majoritatea voturilor membrilor din cadrul ei, dacă prezenta lege sau statutul nu prevede altfel.

(2) Ședința Adunării Generale la care se decide reorganizarea sau lichidarea benevolă a Casei Sociale a Constructorilor este deliberativă dacă la ea participă cel puțin 2/3 din membri. Hotărârea cu privire la reorganizarea sau lichidarea benevolă a Casei Sociale a Constructorilor se ia cu votul a cel puțin 2/3 din numărul de voturi al celor prezenți la ședință.

**Articolul 14. Procesul-verbal al Adunării Generale**

(1) Procesul-verbal al Adunării Generale se întocmește în timpul desfășurării adunării şi se redactează în cel mult 7 zile de la încheierea acesteia, în cel puțin două exemplare.

(2) La procesul-verbal al Adunării Generale se anexează:

a) decizia Consiliului de administrație privind convocarea adunării ori cererea corespunzătoare a comisiei de cenzori sau a unui grup de membri care dețin cel puțin 20 la suta din numărul total de voturi în cadrul Casei Sociale a Constructorilor;

b) lista membrilor care au dreptul sa participe la adunare şi a celor care au participat la ea;

c) materialele pentru ordinea de zi a adunării;

d) textele declarațiilor, propunerilor şi opiniilor separate ale membrilor Casei Sociale a Constructorilor, la cererea acestora;

e) alte documente prevăzute de statutul Casei Sociale a Constructorilor sau de Adunarea Generală.

**Articolul 15. Consiliul de administrație și atribuțiile acestuia**

(1) Consiliul de administrație asigură activitatea permanentă a Casei Sociale a Constructorilor și este format din reprezentanți ai organizațiilor patronale și sindicale la nivel de ramură, cu respectarea principiului parității.

(2) Consiliul de administrație este responsabil în fața Adunării Generale pentru funcționarea şi gestionarea Casei Sociale a Constructorilor în perioadele dintre adunările generale.

(3) Consiliului de administrație are următoarele atribuții:

a) asigurară implementarea hotărîrilor Adunării Generale, bugetului şi planului de activitate ale Casei Sociale a Constructorilor;

b) aprobă încheierea contractelor, în conformitate cu bugetul şi planul de activitate;

d) alege președintele Consiliului din rândul membrilor săi;

e) întocmește ordinea de zi a Adunării Generale şi este responsabil de convocarea acesteia;

f) elaborează proiectul de buget al planului de activitate, al raportului anual, şi a altor documente ce urmează a fi aprobate de Adunarea Generală;

g) aprobă Regulamentul de organizare și funcționare a Casei Sociale a Constructorilor și alte acte normative interne;

h) îndeplinește alte atribuții stabilite de prezenta lege, de statut, sau de Adunarea Generală.

**Articolul 16. Componența consiliului de administrație**

(1) Membrii consiliului de administrație sînt aleși de Adunarea Generală. Durata mandatului membrilor consiliului de administrație și condițiile de desemnare a acestora este stabilită în statutul Casei Sociale a Constructorilor.

(2) Fiecare membru al consiliului de administrație va acționa în interesele Casei Sociale a Constructorilor şi va declara orice interes personal financiar sau de altă natură pentru orice subiect examinat la ședințele Consiliului, fără a mai lua parte ulterior la discuțiile respective.

(3) Nici un reprezentant al membrilor asociației nu este eligibil drept candidat în consiliu, dacă înregistrează datorii la plata contribuțiilor ce urmează a fi achitate Casei Sociale a Constructorilor.

(7) Consiliul de administrație, alege, din rândul membrilor săi un președinte și un secretar.

(8) Președintele consiliului de administrație este responsabil de convocarea şi prezidarea ședințelor consiliului de administrație şi Adunării Generale, precum și de exercitarea altor atribuții stabilite în statut.

(9) Secretarul consiliului de administrație este responsabil de ținerea lucrărilor de secretariat, păstrarea documentelor consiliului și de exercitarea altor atribuții stabilite în statut.

**Articolul 17. Convocarea Consiliului de administrație**

(1) Consiliul de administrație se convoacă în ședințe, la solicitarea președintelui acestuia, a administratorului sau la solicitarea a cel puțin o treime din numărul membrilor săi.

(2) Numărul minim al ședințelor consiliul de administrație se stabilește în statutul Casei Sociale a Constructorilor.

(3) Ședințele consiliului de administrație sunt deliberative dacă la ele participă cel puțin 2/3 din membrii săi.

(4) Deciziile consiliului de administrație sînt adoptate prin consens, iar dacă nu se ajunge la un consens – prin votul majorității simple a celor prezenți.

(5) Consiliul de administrație elaborează şi aprobă regulamentul său de activitate.

**Articolul 18. Administratorul**

(1) Administratorul Casei Sociale a Constructorilor este persoana fizică desemnată pentru durata mandatului în modul și pentru termenul stabilit de statut. Administratorul poate fi numit de un număr nelimitat de ori, dacă statutul nu prevede altfel.

(2) Administratorul are următoarele atribuții:

a) gestionează activitatea Casei Sociale a Constructorilor în modul prevăzut de actele normative și de statut;

b) reprezintă Casa Socială a Constructorilor terții;

c) execută hotărârile organelor de conducere și de control ale Casei Sociale a Constructorilor;

d) întocmește anual raportul cu privire la activitatea Casei Sociale a Constructorilor și îl transmite organelor de conducere în modul prevăzut de statut;

e) asigură publicarea raportului anual cu privire la activitatea Casei Sociale a Constructorilor;

f) exercită alte atribuții prevăzute de actele normative și de statut.

(3) Administratorul are calitatea de angajat al Casei Sociale a Constructorilor. Plafonul maxim al salariului administratorului se stabilește în statut, iar mărimea concretă a salariului se stabilește în decizia/hotărârea de atribuire a mandatului.

(4) Mandatul administratorului încetează ca urmare a expirării termenului mandatului, în urma demisiei, revocării sau a decesului. Temeiurile de revocare a mandatului pot fi stabilite de actele normative sau de statut.

**Articolul 19. Comisia de cenzori**

(1) Pentru exercitarea controlului asupra gestiunii Casei Sociale a Constructorilor și a activității administratorului, Adunarea Generală a Reprezentanților poate desemna o comisie de cenzori sau poate decide ca activitatea asociației să fie auditată anual de către un auditor extern. Numărul membrilor comisiei de cenzori și durata mandatului se stabilesc în statutul Casei Sociale a Constructorilor.

(2) Nu pot fi cenzori sau auditori:

a) administratorul și membrii consiliului de administrație;

b) soțul, afinii și rudele administratorului/membrilor consiliului de administrație, până la gradul al IV-lea inclusiv;

c) persoana cu antecedente penale nestinse.

(3) Administratorul este obligat să pună la dispoziția comisiei de cenzori sau auditorului toate documentele necesare pentru efectuarea controlului.

(4) Comisia de cenzori sau auditorul întocmește anual un raport cu privire la activitatea financiară a organizației și îl transmite organelor de conducere, în modul prevăzut de statut.

(5) Comisia de cenzori sau auditorul sesizează organul suprem de conducere sau un alt organ prevăzut de statut dacă a constatat fapte care contravin legii sau statutului organizației necomerciale și care au cauzat sau pot cauza prejudicii considerabile acesteia.

**Articolul 20. Remunerarea membrilor organelor de conducere și de control**

Membrii consiliului de administrație și ai comisiei de cenzori au dreptul la rambursarea unor cheltuieli rezonabile ce rezultă din realizarea funcțiilor lor şi pot, în funcție de bugetul Casei Sociale a Constructorilor, să primească îndemnizații, în modul stabilit de statut.

**Articolul 21. Încetarea mandatului membrilor organelor de conducere și de control**

(1) Mandatul membrilor consiliului de administrație și ai comisiei de cenzori încetează ca urmare a expirării termenului mandatului, în urma demisiei, revocării sau a decesului.

(2) Membrii consiliului de administrație și ai comisiei de cenzori pot fi revocați prin hotărîrea Adunării Generale în caz de:

a) executare necorespunzătoare a obligațiilor;

b) absență repetată și nejustificată de la ședințele planificate;

c) condamnare pentru comiterea unei infracțiuni.

(3) În cazul în care un membru al organelor de conducere și de control este revocat de Adunarea Generală, la aceeași ședință a adunării se alege o nouă persoană pentru funcția rămasă vacantă.

**Articolul 22. Structura organizatorică**

(1) Structura organizatorică a Casei Sociale a Constructorilor se stabilește prin statutul acesteia, iar numărul de personal se stabilește de consiliul de administrație.

(2) Raporturile de muncă din cadrul Casei Sociale a Constructorilor sînt reglementate de legislația muncii.

**Capitolul III**

**CONSTITUIREA, GESTIONAREA ȘI UTILIZAREA FONDULUI**

**PENTRU PROTECȚIA SOCIALĂ A MEMBRILOR**

**CASEI SOCIALE A CONSTRUCTORILOR**

**Articolul 23. Sursele de constituire a fondului**

(1) Fondul necesar pentru plata indemnizației membrilor Casei Sociale a Constructorilor se constituie din:

a) contribuția salariaților, reprezentând 1% din salariul de bază brut;

b) contribuția agenților economici reprezentând 1% din valoarea lucrărilor executate și respectiv sumelor încasate – pentru unitățile din construcții și din valoarea materialelor și articolelor de construcții comercializate – pentru producătorii materialelor de construcții, cu reflectarea la cheltuielile generale și administrative;

c) alte surse legale.

(2) Unitatea, reține de la salariați, contribuția stabilită la alin. (1) lit. a), şi o transferă lunar pe contul de decontare al Casei Sociale a Constructorilor.

(3) Virarea contribuțiilor stabilite la alin. (1) lit. b) se efectuează lunar, sau în termen de 5 zile din momentul încasării sumelor pentru lucrările executate și pentru materialele de construcții realizate.

(4) Mărimea contribuției stabilită la alin. (1) lit. c), se include în prețul lucrărilor de construcție executate și se încasează de unitatea care desfășoară activități din ramura de construcții, de la investitori și proprietari la momentul achitării sumelor, cu virarea ulterioară a contribuției la contul de decontare al Casei Sociale a Constructorilor, în termen de 5 zile.

(5) Sumele de bani prevăzute la alin. (1) se datorează de la momentul intrării în vigoare a prezentei legi și se păstrează la una sau mai multe instituții de pe piața financiar-bancară, fiind purtătoare de dobândă.

(6) Rezultatul multiplicării fondurilor constituie venit la fondul pentru plata indemnizațiilor.

(7) Excedentele anuale ale fondului constituit conform prevederilor prezentului articol se raportează ca venituri în fondul Casei Sociale a Constructorilor, pentru anul următor și se utilizează cu aceeași destinație.

**Articolul 25. Dreptul la îndemnizații**

(1) La îndemnizații achitate în perioada întreruperii activității, din cauza intemperiilor, situațiilor excepționale și situațiilor pandemice, au dreptul salariații care activează pe teritoriul Republicii Moldova, în unitățile care desfășoară activități din ramura de construcții, dețin calitatea de membru ai Casei Sociale a Constructorilor și au achitat în termen contribuțiile prevăzute la art. 23.

(2) Salariații care vor beneficia de indemnizații, în condițiile prezentei legi, vor fi nominalizați de unitate, cu acordul organizațiilor sindicale sau a reprezentanților salariaților.

(3) Criteriile privind stabilirea unităților care desfășoară activități din ramura de construcții, ai căror salariați beneficiază de indemnizație, precum și condițiile în care această indemnizație se acordă, se stabilesc în statutul Casei Sociale a Constructorilor.

(4) Achitarea îndemnizațiilor, în conformitate cu prezenta lege, nu afectează dreptul salariaților la plata îndemnizației de șomaj sau a retribuției în caz de staționare, în condițiile stabilite de legislația muncii.

**Articolul 26. Condițiile de acordare a îndemnizațiilor**

(1) Cuantum lunar al îndemnizației achitate în condițiile prezentei legi, constituie 75% din veniturile salariale brute lunare calculate salariatului.

(2) Pentru întreruperea activității, din cauza intemperiilor, în perioada rece sau caldă a anului, indemnizația nu poate depăși 90 de zile lucrătoare.

(3) Pentru întreruperea activității, din cauza situațiilor excepționale, perioada de acordare a indemnizației nu poate fi mai mare de 30 de zile lucrătoare.

(4) Pentru sumele care reprezintă indemnizațiile acordate conform prezentului articol, agenții economici datorează contribuții la asigurările sociale de stat, precum și alte obligații prevăzute de legislație, care se calculează și se rețin la data plății indemnizațiilor.

(5) În perioada întreruperii activității, salariații care beneficiază de indemnizația prevăzută de prezenta lege, beneficiază de vechime în muncă și drepturi de asigurări sociale.

(6) Plata indemnizației acordate în temeiul prezentei legi, se suspendă, pe perioada în care salariatul beneficiază de indemnizație pentru incapacitate temporară de muncă, conform certificatului de concediu medical.

**Articolul 27. Cheltuielile legate de administrarea și gestionarea fondului pentru plata indemnizațiilor**

Cheltuielile legate de administrarea și gestionarea fondului pentru plata indemnizațiilor se stabilesc în Regulamentul de organizare și funcționare al Casei Sociale a Constructorilor și nu pot depăși 10% din totalul fondurilor constituite conform art. 23, inclusiv multiplicările.

**Capitolul IV**

**DISPOZIȚII FINALE**

**Articolul 28.**

(1) Prezenta lege intră în vigoare la data publicării în Monitorul Oficial al Republicii Moldova.

(2) Guvernul, în termen de 3 luni de la data intrării în vigoare a prezentei legi:

a) va adopta actele normative necesare pentru punerea în aplicarea a prezentei legi;

b) va prezenta Parlamentului propuneri cu privire la aducerea legislației în concordanță cu prezenta lege;

c) va aduce actele sale normative în concordanță cu prezenta lege.

(3) Unitățile care desfășoară activități din ramura de construcții, în termen de o lună de la data intrării în vigoare a prezentei legi, se vor asocia și vor constitui Casa Sociala a Constructorilor.

(4) În termen de 90 de zile de la intrarea în vigoare a acestei legi, Casa Socială a Constructorilor va aproba Norme Metodologice de aplicare a acesteia.

**Președintele Parlamentului**